CELEX: 22019A1126(01)
Language: mt
Date: 2019-10-24 00:00:00
Title: Ftehim bejn il-Komunità Ewropea tal-Enerġija Atomika u l-Organizzazzjoni għall-Iżvilupp tal-Enerġija fil-Peniżola Koreana

26.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 304/2
               
            
         FTEHIM
         bejn il-Komunità Ewropea tal-Enerġija Atomika u l-Organizzazzjoni għall-Iżvilupp tal-Enerġija fil-Peniżola Koreana
         IL-KOMUNITÀ EWROPEA TAL-ENERĠIJA ATOMIKA,
         Minn hawn ’il quddiem imsejħa “il-Komunità”, u
         L-ORGANIZZAZZJONI GĦALL-IŻVILUPP TAL-ENERĠIJA FIL-PENIŻOLA KOREANA,
         Minn hawn ’il quddiem imsejħa “il-KEDO”,
         Billi:
         
                     (1)
                  
                  
                     Il-KEDO twaqqfet skont il-Ftehim tad-9 ta’ Marzu 1995 dwar it-Twaqqif tal-Organizzazzjoni għall-Iżvilupp tal-Enerġija fil-Peniżola Koreana, kif emendat fid-19 ta’ Settembru 1997, bejn il-Gvernijiet tar-Repubblika tal-Korea, tal-Ġappun u tal-Istati Uniti tal-Amerika;
                  
               
                     (2)
                  
                  
                     Il-Ftehim li ġie konkluż bejn il-Komunità u l-KEDO skada fil-31 ta’ Mejju 2015;
                  
               
                     (3)
                  
                  
                     Wara d-deċiżjoni tiegħu li jtemm il-proġett tal-KEDO tar-reatturi nukleari li jużaw l-ilma ordinarju, u wara d-deċiżjoni tal-2007 li jaqdi d-dmirijiet tas-Segretarjat b’persunal imnaqqas ħafna u b’faċilitajiet tal-uffiċċju minimi, il-Bord Eżekuttiv tal-KEDO ddeċieda li l-KEDO tkompli lil hinn mill-31 ta’ Mejju 2015;
                  
               
                     (4)
                  
                  
                     Kemm il-Komunità u kemm il-KEDO esprimew ix-xewqa li jkomplu l-kooperazzjoni tagħhom bl-għan li jimplimentaw it-tmiem tal-proġett tar-reatturi nukleari li jużaw l-ilma ordinarju (LWR - Light Water Reactors), u li jsir ix-xoljiment b’mod ordnat tal-KEDO;
                  
               FTIEHMU KIF ĠEJ:
         
            Artikolu 1
            Applikazzjoni tad-dispożizzjonijiet tal-Ftehim ta’ qabel
            Sakemm mhux speċifikat mod ieħor f’xi Artikolu ta’ hawn taħt, id-dispożizzjonijiet tal-Ftehim ta’ qabel bejn il-Komunità u l-KEDO, li skada fil-31 ta’ Mejju 2015, għandhom jibqgħu japplikaw skont dan il-Ftehim.
         
         
            Artikolu 2
            Kontribuzzjoni tal-Komunità
            Ma għandu jkun hemm l-ebda kontribuzzjoni finanzjarja mill-Komunità lill-baġit tal-KEDO skont dan il-Ftehim.
         
         
            Artikolu 3
            Durata
            Dan il-Ftehim għandu jkun fis-seħħ bejn l-1 ta’ Ġunju 2015 u l-31 ta’ Mejju 2018 u jista’ jiġġedded lil hinn mill-31 ta’ Mejju 2018.
         
         
            Artikolu 4
            Dħul fis-seħħ
            Dan il-Ftehim għandu jidħol fis-seħħ mal-iffirmar tiegħu mill-Komunità u mill-KEDO, u għandu jsir effettiv b’mod retroattiv mill-1 ta’ Ġunju 2015 sal-31 ta’ Mejju 2018.
         
         
            Magħmul fi Brussell fl-erbgħa u għoxrin jum ta’ Ottubru tas-sena elfejn u dsatax, f’żewġ kopji oriġinali
            
               
                  Għall-Komunità Ewropea tal-Enerġija Atomika
               
               Ditte JUUL-JØRGENSEN
            
            Magħmul fi New York fit-tletin jum ta’ Ottubru tas-sena elfejn u dsatax, f’żewġ kopji oriġinali
            
               
                  Għall-Organizzazzjoni għall-Iżvilupp tal-Enerġija fil-Peniżola Koreana
               
               David WALLACE